桃花犬歌呈修史錢侍郎
作者：李至
朝代：宋

paragraphs: 宮中有犬桃花名，絳繒圍頸懸金鈴。
先皇爲愛馴且異，指顧之間知上意。
珠簾未卷扇未開，桃花援尾常先至。
夜靜不離香砌眠，朝饑祇傍御床餧。
彩雲路熟不勞牽，瑶草風微有時吠。
無何軒后鑄鼎成，忽遺弓劍棄寰瀛。
迢迢松闕伊川上，遠逐龍輴十數程。
兩眥漣漣似垂淚，骨見毛寒頓顦悴。
萬人見者倍傷心，微物感恩猶若是。
韓盧備獵何足嘉，西旅充庭豈爲瑞。
聞君奉詔修實錄，一字爲褒應不曲。
白魚赤雁且勿書，願君書此懲浮俗。